Togtur mot lykken – NRK Kultur og underholdning
En radiomontasje med sjel og kropp
Innenfor en fiksjonsramme slipper de tre kvinnene løs alle drømmene som ikke får plass i dagliglivet deres.
Publisert 30.07.2004, kl. 12.13 Oppdatert 30.07.2004, kl. 12.17
Tre gifte, modne kvinner sitter rundt et bord og fantaserer. De har barn og jobb – og livet er slett ikke verst. Men drømmene er det ikke så lett å holde styr på…
De tenker seg at de reiser alene på en lang togtur, hvor en mann som er akkurat slik de ønsker seg, kommer inn i kupeen. Hva skjer? Hva ønsker de skal skje?
Innenfor denne fiksjonsrammen slipper de løs drømmene sine, drømmene om alt de ønsker seg, som ikke får plass i dagliglivet deres. Det blir både øyekontakt og flørting og tur i restaurantvogna og nærkontakt i den ytre toggangen.
Ill. bilde. Foto: Aftenposten.
Togturen går til Bergen. Det viser seg at mannen de drømmer om, skal gå av toget på høyfjellet, på Finse stasjon. Hva gjør kvinnene da?
Hele historien i denne radiodokumentaren er en fiksjon som deltakerne skaper sammen. Men kvinnene og dagdrømmene deres er ekte, kanskje ektere enn om de hadde deltatt i en spørreundersøkelse om hva de savner i sine liv.
Og innimellom diskuterer de viktige ting, som hvorvidt hår på brystet er sexy, eller om det lønner seg å ta initiativ til en øyenflørt.